Seun sien hoe pa op Kersdag geskiet wordArgieffoto: Kent Williamson ŉ Veiligheidswag sal vandag in die Nyoni-landdroshof in KwaZulu-Natal verskyn nadat hy glo per ongeluk ŉ 52-jarige man op Kersdag in die kop geskiet. Die man is later dood. Paul Herbst van IPSS Medical Rescue het gesê die voorval het Maandag omstreeks 14:30 in Mandeni gebeur. Volgens Herbst was die man op pad by sy huis uit toe sy honde uit die erf en in die straat in gehardloop het. ŉ Veiligheidswag het op daardie oomblik verby die huis gestap en het sy vuurwapen uitgehaal omdat hy bedreig gevoel het deur die honde. Volgens Herbst het die man se seun agter die honde aangehardloop en die seun het die veiligheidswag gesmeek om nie die honde te skiet nie. “Oomblikke later het ŉ skoot afgegaan. Die seun het na sy pa gedraai en hom op die grond sien lê,” het Herbst gesê. Lt.kol. Thulani Zwane, woordvoerder van die polisie, het gesê daar word vermoed dat die veiligheidswag ŉ waarskuwingskoot wou afvuur, maar dat die opslagkoeël die man in die kop getref het. IPSS Medical Rescue is na die toneel ontbied en het onverpoosd gewerk om die man te stabiliseer. Hy is op ŉ ventilator geplaas en na ŉ hospitaal gehaas waar hy later gesterf het. Zwane het gesê die 46-jarige veiligheidswag is in hegtenis geneem op aanklag van moord. “Daar is op sy vuurwapen beslag gelê en dit sal vir ballistiese toetse gestuur word,” het hy gesê.